A BIZOTTSÁG 207/2008/EK RENDELETE
(2008. március 5.)
az 577/98/EK tanácsi rendeletnek megfelelően a fiatalok munkaerő-piaci bevonására vonatkozó 2009. évi ad hoc modul előírásainak elfogadásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre (1) és különösen annak 4. cikke (2) bekezdésére,
mivel:
(1)
Az európai foglalkoztatáspolitikai iránymutatások (2) számos olyan, a fiatalok munka-erőpiaci foglalkoztatásával kapcsolatos politikai irányvonalat tartalmaznak, amelyek hangsúlyozzák, hogy több erőfeszítést kellene tenni a fiatalok foglalkoztatási lehetőségeinek javítása és a fiatalkori munkanélküliség csökkentése érdekében. Az iránymutatások hivatkoznak az európai foglalkoztatási stratégia keretében 2003 óta az iskolai lemorzsolódás csökkentésével, az általános képzettségi szint emelésével és a munkanélküli fiataloknak nyújtott újrakezdés lehetőségével kapcsolatban meghatározott célokra és referenciaértékekre is.
(2)
A tagállamok és a Bizottság által végrehajtandó Oktatás és képzés 2010 munkaprogram (3) rögzíti az oktatási referenciaértékeket. E referenciaértékek segítségével nyomon követhető az általános képzettségi szint és az egész életen át tartó tanulás terén elért fejlődés, valamint az iskolából lemorzsolódók számának csökkenése - ezek olyan politikai célkitűzések, amelyek a fiataloknak a szakmai és társadalmi életre való legmegfelelőbb felkészítésére irányulnak.
(3)
A kohézióra vonatkozó közösségi stratégiai iránymutatásokról szóló, 2006. október 6-i 2006/702/EK tanácsi határozat (4) felszólítja a tagállamokat, hogy fordítsanak különös figyelmet „az európai ifjúsági paktum végrehajtására azáltal, hogy a fiatalok számára elősegítik a munkavállalást, hogy megkönnyítik az iskolába járásról a munkára történő átállást, ideértve a karrier-tanácsadást, a tanulmányok befejezéséhez nyújtott segítséget, a megfelelő képzéshez és szakmai képzéshez való hozzáférést”.
(4)
Az európai foglalkoztatási stratégia és a társadalmi integrációs folyamat közös célkitűzései elérésének irányába tett előrehaladás nyomon követése érdekében tehát a fiatalok munkaerő-piaci bevonására vonatkozó átfogó és összehasonlítható adatokra van szükség.
(5)
Az 577/98/EK tanácsi rendelet által előírt, a munkaerő mintavételes felméréséhez kapcsolódó 2007-2009. évi ad hoc modulprogram elfogadásáról szóló, 2005. március 7-i 384/2005/EK bizottsági rendelet (5) már tartalmaz egy, a fiatalok munkaerő-piaci bevonására vonatkozó ad hoc modult. A változók listáját e modul vonatkozásában meg kell határozni.
(6)
Az ebben a rendeletben előírt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
A fiatalok munkaerő-piaci bevonására vonatkozó ad hoc modul által 2009-ben összegyűjtendő változók részletes jegyzékét a melléklet tartalmazza.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. március 5-én.